Title: ประกาศกระทรวงศึกษาธิการ เรื่อง กำหนดหลักเกณฑ์และวิธีการจัดการเรียนการสอนอาชีวศึกษาหลักสูตรต่างประเทศในโรงเรียนเอกชนในระบบ ประเภทอาชีวศึกษา

ประกาศกระทรวงศึกษาธิการ
เรื่อง
กำหนดหลักเกณฑ์และวิธีการจัดการเรียนการสอนอาชีวศึกษา
หลักสูตรต่างประเทศในโรงเรียนเอกชนในระบบ
ประเภทอาชีวศึกษา[๑]

เพื่อเป็นการส่งเสริมสนับสนุนให้การจัดการอาชีวศึกษาหลักสูตรต่างประเทศในโรงเรียนเอกชนในระบบ
ประเภทอาชีวศึกษา เป็นไปอย่างมีคุณภาพ เกิดความเท่าเทียมกัน
และเป็นธรรมแก่ผู้เรียนผู้ศึกษาอันสอดคล้องกับหลักการและจุดหมายของหลักสูตรต่างประเทศอย่างมีประสิทธิภาพ

อาศัยอำนาจตามความในมาตรา ๘ และมาตรา ๑๒
แห่งพระราชบัญญัติระเบียบบริหารราชการกระทรวงศึกษาธิการ พ.ศ. ๒๕๔๖ ประกอบคำสั่งหัวหน้าคณะรักษาความสงบแห่งชาติ
ที่ ๘/๒๕๕๙ เรื่อง
การบริหารจัดการรวมสถานศึกษาอาชีวศึกษาภาครัฐและภาคเอกชน และมาตรา ๗ แห่งพระราชบัญญัติโรงเรียนเอกชน
พ.ศ. ๒๕๕๐ และที่แก้ไขเพิ่มเติม รัฐมนตรีว่าการกระทรวงศึกษาธิการ จึงออกประกาศหลักเกณฑ์และวิธีการจัดการเรียนการสอนหลักสูตรต่างประเทศในโรงเรียนเอกชนในระบบประเภทอาชีวศึกษาดังนี้

๑.  ให้ใช้ประกาศฉบับนี้
ในการดำเนินการพิจารณาอนุญาตการจัดตั้งหลักสูตรต่างประเทศในโรงเรียนเอกชนในระบบ
ประเภทอาชีวศึกษา

๒.  มาตรฐานการจัดตั้งที่ใช้ในการจัดตั้งโรงเรียน
ให้เป็นไปตามพระราชบัญญัติโรงเรียนเอกชน พ.ศ. ๒๕๕๐ และระเบียบกฎหมาย ข้อบังคับ
และกฎหมายอื่นที่เกี่ยวข้อง

๓.  การใช้หลักสูตรต่างประเทศในโรงเรียนเอกชนในระบบ
ประเภทอาชีวศึกษา ให้เป็นไปตามมาตรฐานวิชาชีพที่ได้รับอนุมัติจากกระทรวงศึกษาธิการ

๔.  ให้สำนักงานคณะกรรมการการอาชีวศึกษาดำเนินการออกหลักเกณฑ์และวิธีการจัดการเรียนหลักสูตรต่างประเทศในโรงเรียนเอกชนในระบบ
ประเภทอาชีวศึกษา เพื่อให้สอดคล้องกับประกาศฉบับนี้

๕.  อำนาจการเปลี่ยนแปลงหลักเกณฑ์และวิธีการหรือมีเหตุจำเป็นอื่นใด
ซึ่งแตกต่างไปจากข้อ ๔ ให้เป็นอำนาจของรัฐมนตรีว่าการกระทรวงศึกษาธิการ
ตามพระราชบัญญัติโรงเรียนเอกชน พ.ศ. ๒๕๕๐

ทั้งนี้ ตั้งแต่บัดนี้เป็นต้นไป

ประกาศ ณ วันที่ ๙ ตุลาคม พ.ศ. ๒๕๕๙
พลเอก ดาว์พงษ์  รัตนสุวรรณ
รัฐมนตรีว่าการกระทรวงศึกษาธิการ

[เอกสารแนบท้าย]

๑. หลักเกณฑ์และวิธีการจัดการเรียนการสอนอาชีวศึกษาหลักสูตรต่างประเทศในโรงเรียนเอกชนในระบบ
ประเภทอาชีวศึกษา แนบท้ายประกาศกระทรวงศึกษาธิการ ลงวันที่ ๙ เดือนตุลาคม พ.ศ. ๒๕๕๙

(ดูข้อมูลจากภาพกฎหมาย)

พิมพ์มาดา/อัญชลี/จัดทำ
๖
ธันวาคม ๒๕๖๐

[๑] ราชกิจจานุเบกษา
เล่ม ๑๓๔/ตอนพิเศษ ๒๙๕ ง/หน้า ๑๙/๒๙ พฤศจิกายน ๒๕๖๐